PTL มั่นใจผลงานปี 62/63 โตต่อรับกำลังผลิตขยายตัว จ่อเดินเครื่องโรงงานอินโดฯ ส.ค.62
PTL มั่นใจผลงานปี 62/63 โตต่อรับกำลังผลิตขยายตัว จ่อเดินเครื่องโรงงานอินโดฯ ส.ค.62
13 ก.พ. 2562

นายอมิต ปรากาซ กรรมการผู้จัดการ บริษัท โพลีเพล็กซ์ (ประเทศไทย) จำกัด (มหาชน) หรือ PTL คาดแนวผลประกอบการงวดปี 62/63 (1 เม.ย.62-31 มี.ค.63) จะเติบโตได้อย่างต่อเนื่อง จากกำลังการผลิตใหม่ที่เพิ่มเข้ามา จากทั้งโรงงานในประเทศไทย โดยจะเริ่มผลิตได้ในช่วงเดือน พ.ค.62 และโรงงานในประเทศอินโดนีเซีย เริ่มผลิตได้ช่วงเดือน ส.ค.62
ขณะที่ภาพรวมตลาดในงวดปี 62/63 ถึงแม้ว่าจะมีกำลังการผลิตใหม่จากโรงงานทั่วโลกเข้าสู่ระบบ แต่เชื่อว่าจะไม่กระทบต่อการทำกำไรของบริษัท เนื่องจากสินค้าของบริษัทเป็นผลิตภัณฑ์มูลค่าเพิ่ม ซึ่งจะไม่กระทบกับราคาขายสินค้า อย่างไรก็ตามจะต้องจับตาทิศทางราคาน้ำมันดิบที่จะกระทบต่อต้นทุนวัตถุดิบของบริษัทด้วย
ทั้งนี้ บริษัทได้วางงบลงทุนไว้ราว 8-9 ล้านเหรียญสหรัฐเพื่อลงทุนก่อสร้างโรงงานผลิตภัณฑ์ ประเภท Blown Film รวมถึงการปรับปรุงประสิทธิภาพกระบวนการผลิตแผ่นฟิล์มจาก PET ซึ่งจะเริ่มดำเนินการเชิงพาณิชย์ในปี 63
สำหรับผลประกอบการงวดปี 61/62 (1 เม.ย.61-31มี.ค.62) คาดว่าจะสามารถเติบโตได้มากกว่าเป้าหมายที่วางไว้ 2-3% หลังจากช่วง 9 เดือนที่ผ่านมาบริษัทมีรายได้แล้ว 11,412 ล้านบาท ซึ่งเกือบเท่ากับรายได้ในงวดปี 60/61 (1 เม.ย.60-31 มี.ค.61) ที่มีรายได้ 12,727 ล้านบาท